Author: Rumy Imre

CSALÁDI ISTENTISZTELET
SZÉKESFEHÉRVÁR, 2012. november 4.
MEGBOCSÁTÁS

Köszöntés
	Szeretettel köszöntök mindenkit a mai családi istentiszteleten! Ezen a vasárnapon egyetlen szóval össze tudom foglalni azt, hogy miről is szól az istentisztelet. Ez a szó: a megbocsátás.
	Az istentiszteletet - mint mindig – ma is azzal kezdjük, hogy bocsánatot kérünk Istentől minden rosszért, amit elkövettünk. Azután hallgatjuk Isten szavát, arról, hogy Ő a mi megbocsátó mennyei Atyánk, és arról, hogy azt szeretné, ha mi is megbocsátanánk azoknak, akik ellenünk tesznek rosszat. Az istentisztelet végén pedig részesülhetünk az úrvacsora ajándékában, ami bűnbocsánatot és örök életet ad.
	Ma minden a megbocsátás körül forog, ezért végig tartsuk szemünk előtt a zsoltáros szavát: „Nálad van a bocsánat, ezért félnek téged.” (Zsolt 130, 4) Isten az, aki megbocsáthatja a bűneinket, és Ő az, aki képes minket is képessé tenni a megbocsátásra!

Olvasmány
	Hallgassa meg a gyülekezet az ünnep evangéliumát! Isten igéjét olvasom a Máté írása szerinti evangélium 18. fejezetéből, a 21. verstől a következőképpen:
	„Akkor Péter odament Jézushoz, és ezt kérdezte tőle: „Uram, hányszor vétkezhet ellenem az én atyámfia úgy, hogy én megbocsássak neki? Még hétszer is?” Jézus így válaszolt: „Nem azt mondom neked, hogy hétszer, hanem még hetvenszer hétszer is. Ezért hasonló a mennyek országa egy királyhoz, aki számadást akart tartani szolgáival. Amikor hozzákezdett, vittek eléje egy szolgát, aki tízezer talentummal volt adósa. Mivel nem volt miből fizetnie, megparancsolta az úr, hogy adják el őt és feleségét, gyermekeit és mindenét, amije van, és fizessen. A szolga erre leborult előtte, és így esedezett: Légy türelemmel hozzám, és mindent megfizetek neked. Az úr pedig megszánta a szolgát, elbocsátotta, és elengedte az adósságát. Amikor azonban eltávozott az a szolga, összetalálkozott egyik szolgatársával, aki száz dénárral tartozott neki. Megragadta, fojtogatni kezdte, és ezt mondta neki: Fizesd meg, amivel tartozol! Szolgatársa ekkor leborult előtte, és így kérlelte: Légy türelemmel hozzám, és mindent megfizetek neked. De az nem engedett, hanem elmenve börtönbe vettette őt, amíg meg nem fizeti tartozását. Amikor szolgatársai látták, hogy mi történt, nagyon felháborodtak. Elmentek, és jelentették uruknak mindazt, ami történt. Akkor magához hívatta őt ura, és így szólt hozzá: Gonosz szolga, elengedtem minden tartozásodat, mivel könyörögtél nekem. Nem kellett volna-e neked is megkönyörülnöd szolgatársadon, amint én is megkönyörültem rajtad? Ekkor haragra lobbant ura, és átadta őt a hóhéroknak, amíg meg nem fizeti neki az egész tartozást. Így tesz majd az én mennyei Atyám is veletek, ha szívetekből meg nem bocsátotok, mindenki az ő atyjafiának.”
Ez a mai nap evangéliuma.
Gyülekezet: Áldunk téged, Krisztusunk!

Igeolvasás, igehirdetés
	KEGYELEM NÉKÜNK, ÉS BÉKESSÉG, ISTENTŐL, A MI ATYÁNKTÓL, ÉS AZ ÚR JÉZUS KRISZTUSTÓL. ÁMEN.
	Hallgassa meg a Gyülekezet azt az ószövetségi szent igét, amelyet megírva találunk Mózes első könyvében, az 50. fejezet 15. versétől a következőképpen:
	„Amikor látták József bátyjai, hogy apjuk meghalt, ezt mondták: Hátha József bosszút forral ellenünk, és visszafizeti nekünk mindazt a rosszat, amit vele szemben elkövettünk! Ezt üzenték tehát Józsefnek: Apád megparancsolta nekünk halála előtt: Ezt mondjátok Józsefnek: Kérünk, bocsásd meg testvéreid hitszegését és vétkét, hogy rosszat követtek el ellened! Bocsásd meg hát azoknak a hitszegését, akik atyád Istenének a szolgái! József sírva fakadt, amikor ezt elmondták neki. Oda is mentek hozzá a testvérei, leborultak előtte és ezt mondták: Szolgáid vagyunk! De József így szólt hozzájuk: Ne féljetek! Vajon Isten vagyok én? Ti rosszat terveztetek ellenem, de Isten terve jóra fordította azt, hogy úgy cselekedjék, ahogyan az ma van, és sok nép életét megtartsa. Most hát ne féljetek, eltartalak én benneteket és gyermekeiteket! Így vigasztalta őket, és szívhez szólóan beszélt velük.”
Áldjuk az Urat, mert irgalmas,
és beszéde megmarad örökké.

	Két történetet is hallottunk a mai istentiszteleten a Bibliából. Az Ószövetségből olvastam fel az egyiket, az előbbi igét , amely egy eléggé közismert történetnek a vége. Józsefről és a testvéreiről szól. Ki ismeri József történetét? Röviden arról szól, hogy Józsefnek 10 bátyja volt, de az édesapja, Jákób őt szerette a legjobban, ezért jól el is kényeztette. A 10 báty féltékeny lett Józsefre, ő meg még rá is tett egy lapáttal, mert olyanokat álmodott, hogy a testvérei majd az ő szolgái lesznek.
	Ezért aztán egyszer, amikor József kiment a testvérei után a mezőre, ők elhatározták, hogy beledobják a kútba, az apjuknak meg majd azt mondják, hogy Józsefet megtámadta egy vadállat. Le is tépték Józsefről a ruháját, beledobták egy kiszáradt kútba, és otthagyták. Közben kereskedők mentek arra, kihúzták Józsefet a kútból, és eladták Egyiptomba rabszolgának. József bátyjai pedig, amikor visszamentek a kúthoz, már nem találták ott testvérüket, és azt hitték, meghalt. Hazamentek apjukhoz, és azt mondták, biztosan vadállat tépte szét.
	József azonban életben maradt, és Egyiptomban szolgált a fáraó főemberénél, Potifárnál. Isten Józseffel volt, ezért minden jól sikerült, amibe belekezdett. Potifár felesége azonban gonosz módon börtönbe juttatta Józsefet, de Isten onnan is kihozta! Méghozzá úgy, hogy József megfejtette a fáraó álmát, ami arra figyelmeztette Egyiptom népét, hogy hét év bőséges termés után hét szűk esztendő következik. Mivel József megfejtette a fáraó álmát, ő lett Egyiptom legfőbb embere a fáraó után.
	Eltelt a hét bő esztendő, József begyűjtötte a sok gabonát, és jött az éhínség. Még József apjának és testvéreinek is elfogyott az élelme, ezért az apjuk elküldte József bátyjait Egyiptomba, hogy vásároljanak búzát. József egyszerre felismerte testvéreit, de sokáig nem fedte fel, hogy kicsoda ő, mert meg akarta tudni, hogy vajon változtak-e a testvérei azóta, hogy őt kútba dobták, vagy még mindig olyan gonoszok, mint akkor. Azt is megtudta, hogy született egy öccse, akit Benjáminnak neveztek el. Amikor József látta, hogy bátyjai mennyire vigyáznak Benjáminra, végre felfedte testvérei előtt kilétét: elmondta nekik, hogy ő József, akit annak idején kútba dobtak.
	Mit gondoltok, mit érezhettek József bátyjai, amikor megtudták, hogy a testvérük, akit kútba dobtak, él, és Egyiptom főembere lett belőle?
	A testvérek féltek, hogy József megbosszulja, amit tettek vele! De mit tett József? Megbocsátott a testvéreinek!
	Nem hallgatta el, hogy nagy bűn volt, amit vele tettek!
	Sírva is fakadt, amikor a testvérei a bocsánatáért esedeztek! Talán pontosan azért, mert egyáltalán nem volt könnyű megbocsátania, hogy a bátyjai a halálát akarták, és sokat szenvedett miattuk!
De József megbocsátott! MIÉRT?

	FOTÓMOZAIK
Ki látott már fotómozaikot? A fotómozaik az egy olyan kép, ami sok kicsi képből áll össze. Ha közelről figyeljük, sok különböző képet látunk, de ha távolabb megyünk, és úgy nézzük meg, akkor egy nagy kép rajzolódik ki belőle!

József is így volt az életével. Látta benne a sok kis képet:
	a testvérei gonoszságát, amikor kútba dobták
	a kereskedőket, akik eladták Egyiptomban rabszolgának
	de tudta azt is, hogy Isten megáldotta a munkáját Potifár házában
	aztán emlékezett Potifárné gonoszságára is,
	de megint csak látta Isten gondoskodását abban, amikor kihozta őt a börtönből az álomfejtés képességének segítségével,
	és látta József azt is, hogy Isten megáldotta őt, amikor megfejtette a fáraó álmát, és a 7 bő esztendőben összegyűjtötte a felesleges gabonát, hogy maradjon a 7 szűk esztendőre is.

	AHOGYAN JÓZSEF VISSZANÉZETT AZ ÉLETÉRE, MEGLÁTTA BENNE ISTEN CSODÁLATOS TERVÉT: a sok kis kép egy egésszé állt össze! A bátyjai és Potifárné is igen rosszat tettek Józseffel, de Isten még az ő gonoszságukból is jót tudott kihozni! Isten József kalandos sorsán keresztül megmentette az egész családját és rokonságát az éhhaláltól! 	József meglátta a kis képekből kirajzolódó nagy képet, és szívből CSODÁLTA ISTEN GONDOSKODÓ TERVÉT. Ezért tudott megbocsátani bátyjainak is, ezért mondta nekik: „Ne féljetek! Vajon Isten vagyok én? Ti rosszat terveztetek ellenem, de Isten terve jóra fordította azt.”

	József története volt tehát az egyik, amit a mai istentiszteleten hallhattunk. A másik az olvasmány volt, Jézus egyik példázata, a gonosz szolga története. Péter, az egyik tanítvány megkérdezte Jézust: „Uram, hányszor vétkezhet ellenem az én atyámfia úgy, hogy én megbocsássak neki? Még hétszer is?” Ez tulajdonképpen olyan, mintha azt kérdezte volna: Uram, hányszor kell megbocsátanom annak, aki rosszat tesz nekem? Mindig? Vagy azért van egy határ, amikor már azt mondhatom, hogy nem bocsátok meg neki? Jézus így válaszolt Péternek: „Nem azt mondom neked, hogy hétszer, hanem még hetvenszer hétszer is.” Azaz: Mindig, mindig bocsáss meg annak, aki rosszat tett ellened!
	Ki az, aki már érezte úgy, hogy nagyon-nagyon nehéz megbocsátania? Ki az, aki már érezte úgy, hogy az az ember, aki rosszat tett ellene, az nem érdemli meg a bocsánatot? Bizony, előbb-utóbb minden ember átéli azt, hogy a megbocsátás borzasztóan nagy feladat tud lenni, és hogy nehéz, és talán a másik meg sem érdemli...
	Jézus mégis azt mondta Péternek: „Nem azt mondom neked, hogy hétszer, hanem még hetvenszer hétszer is” bocsáss meg a másiknak. MIÉRT?
	Az énekben hallottuk:
Még hétszer hetvenszer is bocsásd meg a másik bűnét!
Még hétszer hetvenszer is, mert Jézus is így tesz veled.

	Hogy miért bocsássunk meg azoknak, akik rosszat tettek nekünk? Azért, mert ahogyan József látta az életében Isten nagy tervét, amellyel a családját megmentette az éhezéstől, úgy mi is láthatjuk Isten nagy tervét, amellyel megmentett bennünket Jézus Krisztusban!
	Mi mindannyian Isten adósai vagyunk, ahogyan a példázatban szereplő szolga. Adósok vagyunk, mert nem szeretjük Isten teljes szívünkből, lelkünkből, és erőnkből! Minden perccel, minden órával, minden nappal, amit Isten nélkül töltünk el, amit szeretet nélkül töltünk el, egyre nagyobb lesz Isten felé az adósságunk!
	De Isten nem akarja, hogy örökké adósai legyünk, nem akarja, hogy bűnhődnünk kelljen az adósságunk miatt! Ezért elküldte Jézust erre földre. Jézusnak nem volt adóssága! Ő nem követett el egyetlen bűnt sem, Ő nem volt senkivel szeretetlen, és élete minden percét a mennyei Atyával való szeretetben élte! Jézusnak nem volt adóssága, nem volt bűne, mégis meghalt a kereszten, hogy a mi adósságainkért bűnhődjön – helyettünk! Mi vagyunk azok, akikért Krisztus szenvedett a kereszten!
		
FOTÓMOZAIK-SOROZAT

	Isten értünk adta Jézust, hogy eltörölje az adósságunkat! Isten értünk adta Jézust, hogy bűnbocsánatot kaphassunk, és a mennybe juthassunk! Olyanok vagyunk, mint a szolgák, akiknek a királya elengedte a megfizethetetlen adósságot!
	De vajon mi mit teszünk azokkal, akik velünk rosszat tesznek? Gonosz szolgák leszünk vagyunk Józsefet? Olyanok, leszünk, mint a gonosz szolga, aki elfogadta a király kegyelmét, ő maga pedig kegyetlen volt a saját adósával? Vagy olyanok leszünk, mint József, aki látva Isten csodálatos nagyságát és kegyelmét, megbocsátott a testvéreinek?

	Ha ezután valaki rosszat tesz neked, gondolj arra:
Még hétszer hetvenszer is bocsásd meg a másik bűnét!
Még hétszer hetvenszer is, mert Jézus is így tesz veled. Ámen.

Imádkozzunk!